તેમના વ્યાખ્યાનમાં તો અન્ય અનિવાર્ય રોકાણને કારણે મારે જવાય તેમ હતું નહીં, પરંતુ એ પછી અમે તરત મળ્યા અને બ્રહ્માંડમાં તારાઓનાં જીવન, અંત અને નવસર્જન વિશેના અમારાં સંશોધન અને નવાં પરિણામો વિશે વિગતે વાત અને ચર્ચા કરી. જે ઊંડા રસપૂર્વક તેમણે પ્રશ્નો કર્યા અને આખી વાત તેઓ જે રીતે સમજ્યા તે મારે માટે પ્રભાવી ઘટના હતી. તેનું કારણ અલબત્ત એ જ કે મારો પાછલા અનેક અનુભવોમાંથી પાકો થયેલો ખ્યાલ એ હતો કે વહીવટી ક્ષેત્રે પડેલા આપણા મહાનુભવો એવા તો ‘બિઝી’ બની જાય છે કે પછી કોઈ પણ વાતના ઊંડાણમાં ઊતરવા માટે તેમની પાસે નથી હોતો સમય કે શક્તિ. પછી તો મૂળ વાત બાજુએ રહી અને ‘વહીવટ’ એ જ મુખ્ય બની જાય છે ! જ્યારે કલામસાહેબ તો નિરાંતે બેસીને, એક બાલ્યવત જિજ્ઞાસાથી પ્રશ્નો કરીને આખી વાત સમજ્યા.